DIN ISTORICUL CARTIERULUI GIULEȘTI 1 
de GIIEORGHE VASILESCU 


A vorbi despre trecutul unui cartier înseamnă a contribui la însăși 
istoria orașului din care el face parte, istorie ale cărei etape de dezvol- 
tare urmează a fi surprinse de-a lungul veacurilor, pînă la deplina afir- 
mare din epoca noastră socialistă. 


Arheologie, documente medievale, hărți și manuscrise, ca și lucrări 
din epoca modernă — toate urmează a fi utilizate, pentru a lega firul 
continuității de viață a Capitalei noastre, pe aria căreia se descoperă 
urme din ce în ce mai mult adîncite în străfundurile trecutului. Cu acest 
prilej, îndrăznim să spunem că monografiile de cartier n-ar satisface 
numai curiozitatea și setea de cunoștințe a cetățenilor din acea parte a 
oraşului, ci ar fi în măsură să descifreze multe probleme de amănunt, 
care, toate însumate, ar proiecta un fascicul mai viu de lumină asupra 
întregii evoluții a Bucureştilor. 

Noi nu dorim decît ca, pornind acum la drum cu lucrarea asupra 
cartierului Giulești, să fim urmaţi şi de alte studii asemănătoare, asu- 
pra celorlalte cartiere de oarecare importanţă istorică din Capitala Pa- 
triei noastre. 


Cartierul Giulești — cunoscut în trecut ca una din mahalalele-sat 
ale Bucureştilor — este aşezat în partea de nord-vest a oraşului, cu 


orientarea nord-vest sud-est. 

Principala arteră de comunicaţie care deserveşte cartierul este șo- 
seaua Giulești. 

Pornind din şoseaua Basarab (azi șoseaua Orhideelor) de la vechea 
barieră de cale ferată cu același nume, şoseaua Giulești se desfăşoară 
de-a lungul căii ferate București— Ploieşti, pe partea stîngă a acesteia, 
făcînd pereche cu cealaltă arteră principală a Bucureștilor, calea Grivi- 
ței, de pe partea dreaptă a aceleaşi linii ferate. 


: Lucrarea de faţă a făcut obiectul unei comunicări în ciclul organizat de 
Muzeul de Istorie a orașului București (30.[11.1966). 

Dar, spre deosebire de calea Griviței, care este drumul de acces al 
unei bune părți din nordul ţării, șoseaua Giulești rămîne și acum o 
arteră „înfundată“, care face legătura numai cu cele cîteva sate, complet 
izolate și ele, din nord-vestul Bucureştilor ; Giulești-Țigănie, Giulești- 
Sirbi (înglobate astăzi în cartierul Giulești) și Rudeni. 

Spre aceste sate mult depărtate în trecut de vechea Cetate de 
Scaun a Ţării Româneşti, ducea un obișnuit drumeag de ţară, trasat 
peste cîmp și nepietruit, pînă acum 35 de ani. Se numea „drumul spre 
Giuleşti“, ca toate celelalte căi ale Bucureștilor, ale căror vechi denu- 
miri erau dațorate satelor sau tîrgurilor spre care ele duceau: drumul 
Tîrgoviștei (actuala cale a Griviței), drumul Brașovului (denumirea ante- 
rioară a podului Mogoșoaiei, actuala Cale a Victoriei) : drumul Craiovei 
(denumirea podului și apoi a căii Şerban Vodă) etc. 


Vechi urme de viață omenească. Ultimele două sate Giuleşti-Sirbi 
și Giuleşti Ţigănie, sînt ridicate pe terasele rîului PDîmboviţei, ce se 
întind pînă în cealaltă vale a Colentinei. Între ambele cursuri de apă 
ce merg pe această porțiune aproape paralel, la cotul spre nord-sud al 
Diîmboviţei și cel făcut de Colentina la Străulești, se găsește partea cea 
mai dens locuită din preajma Bucureştilor. Aici sint situate satele: 
Dragomireștii din Vale, Rudeni, Giulești (Sîrbi și Țigănie). Terasa dintre 
cele două ape find înălțată și pusă la adăpost de pericolul inundațiilor 
a favorizat din cele mai vechi timpuri așezările omenești. De aceea au 
putut fi găsite aici unele din cele dintii urme de vieţuire de pe aria 
actuală a Bucureştilor. 


O primă mărturie au adus-o săpăturile arheologice efectuate în 
cartierul Giuleşti, pe terenul I.C.A.S. (lîngă șoseaua Giulești, în dreptul 
străzilor Atelierelor Noi şi Gorunului) cu care prilej au fost descoperite 
urmele unei așezări din perioada timpurie a epocii pietrii șlefuite. 

Este vorba de o aşezare nefortificată, situată în șes de-a lungul 
marginilor unei. văi, din care s-au mai descoperit resturile unei locuinţe 
de suprafaţă și două gropi de bordei. 

Materialele găsite, ca și așezarea adăposturilor cu locuinţe distan- 
ate, îndreptăţesc datarea lor în faza Giulești a culturii Boian. 


Concluzia trasă de cercetătorul Eugen Comșa este că aceste desco- 
periri reprezintă „unul dintre primele capitole ale istoriei vechi a orașu- 
lui București i, care astfel poate fi împinsă pînă în prima jumătate a 
mileniului al III-lea îe.n.“. 


O asemenea concluzie este și mai mult întărită prin săpăturile 
sistematice făcute în anul 1962 de către cercetătorul Valeriu Leahu în 
sectorul Giulești-Sirbi. La o depărtare de circa 200 m de ruinele mănăs- 
tirii Ipsilanti a fost descoperit un complex de locuire neolitică, din 
tipul de așezare numit „risipit“, adică locuințe puține și distanţate?. 
„Săpăturile arheologice de salvare au dus la descoperirea a trei lo- 


1 „Săpăturile arheologice din sectorul Giulești“, în „Studii şi referate privind 
istoria României. Partea I-a, Ed. Acad., p. 305—306. 

2 Valeriu Leahu, Cercetări arheologice în Giulești-Sirbi, în „Materialele de 
istorie şi muzeografie“, 1962, M.I.B. 

cuinţe, dintre care una este colibă de suprafaţă, iar două sînt bordeie, 
cu o adîncime de circa 1,25 m în pămînt“. 


Coliba de suprafaţă a fost construită dintr-un material lemnos 
uşor, nuiele și crengi de copaci, pomostite cu lut amestecat cu paie, avînd 
vatra probabil în afara ei. 


Ceramica găsită este tipică pentru faza Giuleşti (cum o numește 
Eugen Comșa) sau pentru etapa Boian II (după caracterizarea prof. 
D. Berciu). 

Peste cele două bordeie, dintre care unul s-a păstrat numai pe o 
lungime de 1,80 m și o lățime de 1,60 m, iar altul pe o lungime de 5,45 
m şi, o lățime de 3,75 m, a fost suprapusă o colibă. În interior au fost 
găsite materiale neolitice, fragmente ceramice din cultura Boian-Giulești 
şi oase de animale. 


Continuitatea așezărilor omenești în acel loc — atît cît se poate 
vorbi de continuitate în epoci care au dăinuit mii de ani — este atestată 
şi prin altă descoperire, aceea a unei gropi menajere din epoca bronzului. 

Mai departe, trebuie să înscriem și descoperirea întîmplătoare a 
unor obiecte din timpul stăpînirii romane pe aceste meleaguri. 


Astfel, în lucrarea „Săpături arheologice în regiunea București“ i 
de Dinu V. Rosetti, ni se relatează : „În marginea Bucureştilor, în partea 
de nord-vest a orașului, pe dreapta drumului care duce la satul Giulești, 
se găsește un rînd de gropi, provenite din vechi exploatări de pămînt, 
servind la fabricarea cărămizilor. 

În toamna precedentă (1934), în urma unei prăbușiri, un lucrător 
a găsit în acest loc cîteva obiecte vechi (plăci de bronz, monezi cu in- 
scripţii : Moesia superior și inferior (Viminacium și Tomis) care au fost 
dăruite Muzeului tehnic al uzinelor comunale, al cărui director era ingi- 
nerul D. Leonida“. 


Placa de bronz, considerată de cercetătorul Dinu V. Rosetti ca 
fiind de provenienţă sarmată, poate fi mai de grabă prin prezenţa lu- 
poaicei și lucrătura fină cu ciocanul — de factură romană, deci putînd 
fi datată în primele secole ale erei noastre (I, II sau III). 

Printre gropile cărămidăriei s-ar fi găsit de lucrători — fără a mai 
putea fi verificat — şi un mormînt de înhumaţie, cu un schelet culcat 
pe spate, vase de argilă stc. 


Pe de altă parte, cercetătorul Valeriu Leahu, pornind în studiul 
său 2 de la unele concluzii trase de prof. Bucur Mitrea, în lucrarea 
„Problema populației geto-dace în Muntenia în secolul IV e.n.%, se 
alătură ipotezei că aşezările omeneşti de la Dămăroaia, Butimanu, Du- 
dești, Chiajna î, aparțin populaţiei autohtone, aflate pe aceste locuri în 


1 Dinu V. Rosetti, Săpăturile arheologice de la Snagov I și morminte de 
incinerare în epoca de fier şi în epoca romană în regiunea București, (apărută 
în limba franceză), 1935. 

2 Cercetări arheologice în București — Săpăturile de la Giuleşti-Sirbi, M.I.B. 

3 Studii şi referate privind istoria României. Ed. Academiei. 

4 Sub acest nume sînt recunoscute urmele descoperite în săpăturile din jurul 
satului Giuleşti-Sîrbi, pendinte pe atunci de comuna Chiajna. 

secolul al IV-lea, iar nu numai populațiilor migratoare gotice, cum s-a 
acreditat multă vreme în istoriografia noastră. 

— Acest postulat își găsește fundamentarea și în studiul cercetă- 
torilor Vlad Zirra și Margareta Tudor, asupra săpăturilor efectuate de 
ei la Crîngași, deci la circa 700 m vest sud-vest de aşezarea Giuleşti Sirbi !. 

Pe un platou relativ mic şi plan, care reprezintă de fapt un martor 
din vechea terasă stingă şi cea mai înaltă a Dimboviţei, a fost găsită o 
aşezare din secolul al IV-lea. 

De asemenea, a fost descoperit şi un cuptor cu reverberaţie, utili- 
zat la arderea ocoalelor, cu caracteristicile generale ale cuptoarelor din 
secolul al IV-lea. 

Toate acestea „atestă prezenţa unei populaţii ce se ocupa cu creș- 
terea vitelor și cu păstoritul și care a continuat viaţa și a evoluat, în 
pofida vicisitudinilor momentane sau de lungă durată, după retragerea 
administrației și păturii suprapuse romane“ 2. 

Nu putem decît să ne alăturăm concluziei că „pe aceste locuri au 
existat aşezări numeroase, cu un caracter sedentar, bine conturat, bazate 
pe agricultură și creșterea vitelor, ca şi alte așezări cu caracter semi- 
nomad, bazat îndeosebi pe creșterea vitelor și păstorit“ 3. 

O altă etapă în înșiruirea veacurilor ne-o oferă descoperirea unei 
semibordei cu vatră deschisă, care poate fi datat în a doua jumătate a 
secolului al X-lea î. 

Olăria lucrată la roata de mînă, din pastă cu mult nisip și cu 
pietriș mărunt, atestă caracterul proto-românesc al culturii materiale 
din zona Giulești-Chiajna-Crîngași. 

Se poate trage concluzia că această regiune, prin terasele ei înalte, 
cu boturile de deal, era anume destinată unei statornice locuiri omenești. 

Resturi de locuinţe din secolul al X-lea, au fost, de asemenea, sem- 
nalate de cercetătorul I. Panait în satul Giuleşti-Sîrbi, la capătul dinspre 
Chitila al străzii 1 Mai, pe un teren aflat în proprietatea lui Dumitru 
Ilie și a vecinilor săi. 

În lucrarea „Șantierul arheologic Băneasa-Străuleşti 5 se remarcă 
în mod judicios că „Numeroasele monumente arheologice care împînzeau 
îndeosebi malurile celor două riuri ce străbat capitala, — Dîmboviţa și 
Colentina — au reprezentat un însemnat izvor de informare privind 
evoluţia societății omenești din paleolitic și pînă în plină orînduire feu- 
dală“. Aceste concluzii sînt valabile și pentru satele Giulești-Sirbi și 
Giulești-Țigănie, care, deși neînglobate multă vreme în raza orașului 


1 Vlad Zirra şi Margareta Tudor, Săpăturile din Cringaşi, p. 254. 

2 Ibidem, p. 255. 

> Săpăturile din Crîngași, p. 236. 

4 Săpăturile din Giulești, p. 179. 

5 Studiul cu acest nume din „Cercetări arheologice în București, vol. III, de 
Margareta Constantiniu, Panait 1. Panait și loana Cristache Panait, Buc. 1965, p. 75. 

Bucureşti, iau parte şi ele „la continua înviorare a procesului de schimb 
cu produse în primul rînd agricole și pastorale“: — pe care cele 41 sate 
aflate pe teritoriul actual al Capitalei Republicii Socialiste România l-au 
asigurat de-a lungul veacurilor. 

Tată, deci, cum din etapă în etapă s-a putut înoda firul continuității 
celor mai vechi așezări omenești din partea de nord-vest a Bucureștilor. 


PRIMELE MENŢIUNI DOCUMENTARE 


Sifîrșind cercetările asupra protoistoriei poporului român, vom da 
după alte cîteva sute de ani şi de primele menţiuni documentare, în 
care apare numele Giuleștilor. 

Intrînd în perioada istorică, ţinem să stabilim, de la început, că 
denumiri ca Giulea, Giulești, nu sînt de loc rare, ele desemnînd nume- 
roase comune, dealuri, pîrîuri și moşii din întreaga țară 1. 

De mare importanţă pentru atestarea existenţei istorice a Giuleşti- 
lor din preajma Capitalei, este hrisovul dat de Mircea Vodă, „fiul mare- 
lui și prea bunului Radu Voevod“ în anul 1548 (7056), aprilie 2 din 
București 2, — cu următorul cuprins : 

„Se dă poruncă, slugilor domniei mele, lui Neagu din Pămîntești 
cu fii și lui Şerban cu fratele său, anume Pecnea şi lui Neagul cu fratele 
său Bogdan, cu fiii lor cîți le va da Dumnezeu, ca să, fie din partea lui 
Gherghina toată ori cît se va alege, pentrucă este veche şi dreaptă ocină, 
dedină, pentrucă a cumpărat Neagu cu fiii săi și Şerban cu fratele său 
Poena și Neagu cu fratele său Bogdan toată din partea lui Gherghina, 
de la Rovina lui Micu pînă în Colentina, pentru 1500 aspri gata. 

Și iarăși a cumpărat din Giulești, cu fratele său, ocină, toată partea 
lui Giulea de la Rovina lui Micul pînă la Colentina, pentru 330 aspri“. 


1 Avem astfel Giula, sat în judeţul Ilfov ; Giula, deal și pîrîu din Mehedinţi ; 
Giula, deal din Vilcea, proprietate a serdarului N. Giulescu (1837). Avem un alt 
Giuleşti sau Rădiul, sat din regiunea Suceava (făcut danie de vel vornicul Nestor 
Ureche mănăstirii Secul, în 1596, iar în 1800, mănăstirii Xeratopam, de la muntele 
Athos). Întîlnim apoi un sat Giuleşti, în fostul judeţ Neamţu, vindut de fraţii 
Gavrilaş și Ștefan Boldescu la 1646 unchiului lor, Cosma-Maja ; două sate, Giu- 
leștii din deal și din vale, aparțin comunei Borzești din fostul judeţ Roman. 
Există un sat Giulești şi în Maramureş, cu biserica de lemn a unui schit din 
secolul al XVII-lea. Un neam de boieri, Giulici, este amintit din secolul al XV-lea 
în Moldova, cu o pretinsă ascendență din „Giula“, spătarul Capitanens“, ce ar fi 
trăit în 1388 (O. C. Lecca, Dicţionar arheologic și geografic al României, p. 233). 
Pentru „ocină în Giulești“ există un hrisov din 1536 (7044), iulie 7, al lui Radu 
Voievod (Documente privind istoria României, vol. XVI, p. 213), putind fi iden- 
tificată cu o moșie din Vilcea, actualul raion Olteţu. 

2 Muzeul municipal Buc., nr. 26864, orig. slav, pergsam. pecetea aplicată 
căzută, cu o trad. rom. 

Acest document identifică în mod neîndoios moșia vindută cu Giu- 
leștii din preajma Bucureștilor. Pe lîngă cumpărătorul Stroe din Giulești 
şi fratele său, există ca vînzător Giulea, ce trebuie pus chiar la originea 
numelui moșiei cuprinsă între „Rovina lui Micul și rîul Colentina“. 

Documentul fundamentează ipoteza că numele moșiei Giuleşti se 
trage de la un boier Giulea, care și-a vîndut partea sa unui alt membru 
al cinului, cumpărătorul arătîndu-și ca loc de origine tot satul Giuleşti 
(„Stroe din Giuleşti“). 


tere a, 


= Să 


Prima atestare cartograftică a așezării Giulești, făcută în harta austriacă din anul 1790 


Deci pe lingă moşia Giuleşti este atestată și existența satului cu 
același nume, în care trăia acest Stroe, desigur om cu avere, care a ţinut 
să-și extindă dreptul de proprietate şi asupra moşiei ce dăduse numele 
satului. 

Şi acum să analizăm împrejurările în care moșia Giuleşti a ajuns 
în stăpînirea mănăstirii Sărindar. 

n lucrarea lui Ion Brezoianu vom găsi citat : „Dintr-o otărnicie a 12 
boieri, se dovedește că mănăstirea Sărindar a existat din veacul al 
XVI-lea, fiindcă Mihai Voevod Bravu, care a domnit pe la sfîrşitul aces- 
tui secol, îi dăruieşte moșia Giulești 1. 


1 1. Brezoianu, Mănăstirile zise inchinate și călugării străini, Buc. 1861, 
tipografia Colegiului Sf. Sava. 

Hotărnicia invocată de istoriograful Brezoianu îşi găsește o confir- 
mare în hrisovul dat de Radu Mihnea în anul 1614, 27 noiembrie: „În 
zilele răposatului Mihai Voevod, el singur a împresurat această moșie, 
de o au luat pe seamă domnească“ £. 

Se știe că fostul Ban al Craiovei acumulase un mare număr de 
moșii, încă de pe vremea cînd era numai boier, din venitul cărora înăl- 
țase în anul 1592 mănăstirea din București, ce-i va purta numele. 

Hrisovul din 1548, de întărire a cumpărăturii, ca şi „împresurarea'“ 
de către Mihai Vodă a moșiei Giulești, spre a o face apoi danie mănăs- 
tirii Sărindar, denotă că o asemenea aşezare domnească făcea parte din 


bi 


eta a 


Zona în care este cuprins cartierul Giulești spre capătul Podului de Pămînt 
înfăţişată în planul Borroczin din anul 1852. Liniile marcate înfăţişează viitorul 
traseu al căii Giulești 


numărul celor 3220 așezări din Țara Românească, apărute între anii 
1225—1625, aşa cum a stabilit studiul cercetătorului I. Donat2. De re- 
marcat este că această așezare, atestată și documentar în actul lui Stroe 
din Giulești, rămîne printre satele care n-au dispărut în decursul veacu- 
rilor, deci printre cele 2045 așezări ce s-au perpetuat, fără a-și schimba 
numele, pînă în zilele noastre. 


! G. M. Ionescu, Istoria Cotrocenilor, Lupeștilor și Grozăveștilor, 1902, p. 5. 
2 Așezările omenești din "Țara Românească în secolele XIV—XVI, în revista 
„Studii“, anul IX, 1956. 

Iară dacă numele satului Giulești nu apare în harta pe care învă- 
ţatul stolnic Constantin Cantacuzino a tipărit-o la Padova în 1718, această 
nu poate constitui o dovadă negativă, deoarece s-a confirmat că numărul 
de 526 sate ce-l cuprinde nu reprezintă decît o fracțiune din numărul 
total al satelor existente la 1700 în Muntenia. 


Harta n-a redat nici toate așezările boerești, ci numai pe cele de 
frunte, aparţinînd marilor dregători sau familiilor cu un trecut deosebit £. 

O altă menţiune despre existenţa Giuleștilor o vom găsi în secolul 
al XVIII-lea, în cronica Ghiculeștilor (1695—1754) tradusă și comentată 
de D. Russo)2. Ea proiectează o nouă fășie de lumină asupra așezării 
Giulești. 

Prezentînd domnia lui Matei Ghica Voievod, cronicarul său apologet 
pomenește și de realizarea de la „Satul Giuleştilor 2. 


Amintind că „neuitatul părinte al domnitorului clădise un foișor 
frumos, cu o minunată fîntînă, lingă care adusese cu mare cheltuială şi 
o parte din giîrla Dîmboviţei“, cronicarul fixează acest loc în satul Giu- 
lești, moşia sfintei mănăstiri Sărindar, la o depărtare de două ceasuri 
din București“. 


Deci, pe lîngă încîntarea produsă asupra domnitorului şi cronicaru- 
lui său de frumusețea acestor locuri, ni se conlirmă și celălalt fapt 
istoric : 

De la 1548, de cînd moșia Giulești devenise proprietatea lui Stroe, 
pină la 1752—1753, cînd Matei Ghica va fi înălțat foișorul său, alături 
de cel al tatălui său, satul Giuleşti intrase în proprietatea mănăstirii 
Sărindar din Bucureşti. 


Această nouă schimbare de posesie a determinat ca satul Giulești- 
Ţigănie să ia și numele de Giulești-Sărindar. 

în acest sat va fi zidit şi primul lăcaș religios, care ne este fixat 
în timp de inscripția găsită: „15 noiembrie 1768, Radu şi Gheorghe 
Zugrav şi D. R. loan“. Acesta este, probabil, primul pomelnic al mește- 
rilor care împodobiseră biserica, devenită metoh al mănăstirii Sărindar 
şi care mai este amintit și într-un act din 13 iulie 1797. 

Astăzi locașul nu mai poartă zugrăveala originală a lui Radu şi 
Gheorghe, fiind obiectul mai multor reparații și restaurațţii. 

O altă mărturie o găsim sub domnia lui Ipsilanti: Giuleștii vor 
deveni unul din locurile de unde Cetatea de scaun se alimentează cu 
apă potabilă, „adusă pe ţurloae“, la Curtea Domnească, la casele marilor 
boieri, ca și la hanurile în tirgul ce atrăgea numeroși negustori, dar şi 
mai numeroși cumpărători din întreaga cîmpie a Dunării. 

În anul 1785 domnitorul Mihai Suţu poruncește lui ,Atanasie biv 
logofăt za visterie, purtătorul de grijă al moșiei Giuleştilor“, să facă 
zăgaz temeinic cu podişcă, ca să oprească apa Dimboviţei, ca nu cumva 


1 C. C. Giurescu: „Harta stolnicului Constantin Cantacuzino, publicată în 
Hevista istorică română, MCM XVIII, vol. XII, fișa I, București 1943, p. 15—16. 

2 Buletinul Comisiei istorice a României, publ. de 1. Bogdan, vol. II, Buc, 
1916, p. 3—85. 

5 Idem, p. 81. 

Un plan în care sînt indicate porțiunile de pămînt date foștilor clăcaşi din 
Giuleşti-Ţigănia şi Crîngași 

cînd va deveni apa mare, curgînd din heleșteu să se rumpă zăgazul lui 
şi să se întîmple vreo înnecătură mahalalelor din Bucureşti şi moșiei 
domnești pagubă“ 1. 

Existenţa heleşteului domnesc ne este atestată cartografic, în prima 
hartă mai amănunţită pe care o întocmesc specialiștii din armata austriacă 
în anul 17902. 

Pe această hartă vom întîlni între cursurile Dîmboviţei şi Colen- 
tinei, așezarea destul de importantă „,Deschulesty“ formată din două 
aglomeraţii de locuinţe. La nord, ușor hașurat, apare heleșteul, pe 
malul căruia se ridică total izolată de alte așezări omenești, biserica, 
ctitorie a domnitorului Ipsilanti. După ruinele rămase încă în picioare, 
se poate deduce că această ctitorie situată pe o poziţie dominantă, era 
bine proporționată și de dimensiuni impunătoare. 

O nouă menţiune despre moșia Giulești găsim şi în anul 1798, 
iulie. (cp. ms. 140. f. 35 v). 

Este anaforaua dată de Vodă Constantin Hangerli prin care unul 
din robii de pe moşia mănăstirii Sărindar, satul Giulești, să fie slobod 
cu condiția ca în locul lui „să fie cumpărat un alt ţigan mănăstirii“. 

Aceasta pentru ca robul se căsătorise, într-ascuns, cu fica unui 
„rumîn lon Turcu, curelar de pe moșia mănăstirii Sărindar. 

Suplica mănăstirii Sărindar subliniază că ţiganul fusese copil de 
casă la egumenul Neofit, care îl învățase „carte grecească“, fiind curat 
la cap şi la haine“. 


TURNUL LUI DINICU GOLESCU 


În vecinătatea moşiei Giulești a mănăstirii Sărindar se află moșia 
Grozăvești, împărțită între mănăstirile Sf. Sava, Mihai Vodă, Sf. Ion și 
Sf. Ecaterina. La 1814, ianuarie 1, se defalcă 250 pogoane din moşia 
Grozăvești, pentru a fi date, ca urmare a unui schimb, agăi Dinicu 
Golescu. Acesta va construi aici casă mare cu turn, în care Tudor 
Vladimirescu va pune „la popreală“, în 1821, pe boierii care ceruseră 
Înaltei Porţi intervenţia armată pentru înăbușirea răscoalei“ 3. 


ÎNCĂLCĂRI DE MOȘII, PROCESE ȘI HOTÂRNICII 


Între egumenii mănăstirilor Sărindar și Sf. Ioan vor începe, însă, 
numeroase conflicte pentru încălcarea hotarelor moșiilor ce aparțineau 
celor două lăcașuri. 

Astfel, în anul 1835, Eroteiu, arhimandritul mănăstirii Sf. loan 
adresează judecătoriei Ilfov o jalbă prin care se plînge: „În trecutul 
leat 834 Sfinţia Sa părintele Chiril Sărindăreanul, întinzîndu-se peste 


1V. A. Ureche, Istoria românilor, tom. 1. p. 620, nota. 


2 Hartă din 180 planşe „,Theil der grossen Walachey“, planşa 72. 
3 Ioana Cristache Panait, Orașul Bucureşti și răscoala poorului din 1821, p. 35. 

așa stăpînire au intrat în mai sus numita moșie Roşu, tăind şi o parte 
din pădure ce se află pe dînsa“. 

„Mai acum de sînt cîteva zile m-am pomenit că ducîndu-se Sf. Sa 
acolo împreună cu un inginer au început să ridice movile călcînd cape- 
tele moşiei Mănăstirii Sf. loan“. 


Fosta fabrică de cărămidă „N. Dumitrescu“ 


Între 24 mai 1835 şi 3 iunic același an, au loc schimbări de adrese 
între „Politiceasca judecătorie a Ilfovului și Marea Logofeţie a biseri- 
ceștilor pricini, pentru trimiterea vechililor mănăstirilor, care să asiste 
la operațiunea de nouă hotărnicie făcută de dumnealui Alecu Palladi“, 
dar impricinaţii nu dau nicio urmare acestor invitaţii. 

Din adresele de mai sus reiese că moşiile erau astfel repartizate: 

Mănăstirea Cotroceni cu moşia Herăstrău ; 

Mănăstirea Mihai Vodă cu moșia Ciurel; 

Mănăstirea Sf. Ecaterina cu moșia Boja ; 

Mănăstirea Sf. Ion cu moșia Roșu. 

lată deci că „pricinile bisericești“ n-au putut fi stinse deoarece 
egumenii mănăstirilor închinate îşi încălcau reciproc sau rășluiau, în 
folos propriu, din pămîntul moșiilor ce le fuseseră dăruite. Procese de 

hotărnicie au loc în 1839 şi între mănăstirile Sărindar şi Mihai Vodă, 
prima deţinînd moşia Giuleştilor, a doua o parte din moşia Groză- 
veștilor 1. 

La 20 iunie, acelaşi an, judecătoria Ilfov dă o altă hotărîre asupra 
întinderii moșiilor învecinate Giulești şi Ciurel (aceasta făcea parte din 
moșia Grozăvești). 

Dar noua hotărnicie este răsturnată de egumenii mănăstirilor Să- 
rindar și Mihai Vodă, care se adresează judecătoriei Ilfov, la 5 august 
1840. „Pricina'“ era pendinte și în fața Divanului, la 26 iunie 1844, care 
judecînd-o, hotărește să revină la vechea hotărnicie din aprilie 1820, de 
sub domnia lui Alexandru Suţu. 

Interesant este că în valoroasele hărți rusești, descoperite de geo- 
graful G. Vilsan la Berlin, datate 1835 și 1853 — sînt trecute în judeţul 
Ilfov trei sate cu numele Giulești: Giuleştii din deal — cu 52 gospo- 
dării, Giuleștii din vale — cu 24 gospodării şi Giuleștii Domneşti, avînd 
în paranteză și denumirea Rudeni — cu 71 case2. Este de presupus că 
de pe urma deselor hotărnicii, domnitorii care erau solicitați să pună 
rînduială între moșiiile mănăstirilor, își vor fi făcut singuri danie o 
porţiune de pămînt — Giuleștii Domnești — pe care au adus muncitori 
rudari (cărămidari) ce-au dat numele lor noii aşezări, Rudeni. 

Un plan al moșiei Giuleşti va fi întocmit, în 1845, de către Iancu 
Isăcescu, dar el n-a ajuns pînă la noi. 

În anul 1849 vom întîlni ca arendaș al moșiei Giuleşti pe un anume 
Zaharia Zahariu. 

Abia la 1854, ianuarie 20, se dă o hotărîre definitivă asupra celor 
două moşii. 

Din acești ani avem şi ridicarea topografică a maiorului Borroczyn, 
în care, pe locul fostei moşii Grozăvești, dată lui Dinicu Golescu, apare 
un mare poligon, avînd ca proprietară pe „Zinka Golleaska'“ (fragment 
hartă pag. 140). Prin mijlocul acestui poligon, în prelungirea „Podului de 
Pămînt“ este trasat un drum perfect aliniat, care cade perpendicular 
pe o alee mărginită de arbori, făcînd legătura între „Drumul Tirgoviștei' 
și rîul Dîmboviţa. Acel drum poate fi considerat drept începutul viitoarei 
șosele a Giuleştilor. 


CIMITIRUL CALVIN 


Dincolo de această proprietate, care stă la baza cartierelor Regie 
şi Grand, se află moșia Giuleştilor, din care ,„„Logofeţia trabilor biseri- 
cești și instrucției publice din Principatul Ţării Românești“, cere în 1851 
(luna mai) „Cinstitei Epitropii a Religiei Calvinilor“ să „binevoiască a 
pune de iznoavă în lucrare înfiinţarea cimitirului“. Această dispoziţie 
era dată „potrivit cu duhul legiuirii în anul 1831 (Regulamentul organic), 


1 Dosar privitor la hotărnicia moşiei Giuleşti a mănăstirii Sărindar, cu moşia 
Grozăvești a mănăstirii Mihai Vodă, Arh. 33. 
2 C. C. Giurescu, Principatele Române la începutul secolului XIX (Constatări 
istorice, geografice, economice şi statistice pe temeiul hărții ruse din 1835, Buc, 
1957, p. 44. 

care luase măsura de a se desființa cimitirele de pe lingă bisericile și 
mănăstirile din raza Bucureștilor și a le muta „afară din oraș“. 

În acel timp se destinase pentru cultul ortodox un loc „dincolo de 
bariera Tîrgoviștei“ și în dreapta drumului ce merge la satul Giulești din 
Ilfov (actualul cimitir Sf. Vineri din Calea Griviței). 

Pentru protestanți, era rezervat un alt loc apropiat de cimitirul 
calvin, ambele în suprafață de cîte 15 pogoane. 

O nouă hartă, întocmită de pictorul Sathmary la 1864, ne redă 
stadiul atins în acea vreme de așezările omenești dintre cele două cursuri 
de apă. Se vede clar că aglomerarea de sate nu depășește o anumită 
linie, marcînd lunca Dîmboviţei, cu aşezările care încep de la Ciurel și 


Calea Giulești, în dreptul str. Varnița înainte de lucrările de reconstrucţie 
și sistematizare (1959) 


se continuă de-a lungul rîului, cu: Bozia (Boja de astăzi), Roșia (Roşu), 
Dudu, Chiajna, Cătane, Dragomireștii din Deal şi din Vale, iar pe terasa 
inferioară : Rudeni, Giuleşti-Sîrbi și Giulești-Ţigănie, pentru a sfîrși cir- 
cuitul cu satul Criîngași. Dincolo, înşiruite de-a lungul rîului Colentina, 
se află satele : Clinceanca, Chitila, Zalhana, urmate mai departe de Ţur- 
loaia sau Măicănești (unde s-au făcut recent săpăturile arheologice), Bă- 
neasa, Floreasca, Ferăstrău (Herăstrăul de azi) și Colentina, printre care 
era trasată „linia proiectată de drumul feratu la Brașov“, din timpul 
domniei lui Alexandru loan Cuza. Faţă de raza orașului ce se oprea pe 

atunci la mănăstirea Cotroceni, cele două sate de pe moșia Giulești erau 
relativ, îndepărtate. 

Pentru a realiza împroprietărirea țăranilor şi secularizarea moșiilor 
foste ale „mănăstirilor închinate“, decretate la 2 august 1864 de către 
Alexandru Cuza, documentele ne spun că pe moșiile Giuleşti-Sirbi şi 
Giulești-Ţigănie li s-au rezervat foştilor clăcași numai o parte din supra- 
feţele preluate de stat. 

Un plan ridicat mai tîrizu (în anul 1885), va avea indicate aceste 
porțiuni de pămînt date foștilor clăcași pe moşia Giulești-Ţigănie, în 
partea de nord, cît şi în „cătuna Crîngași“, dinspre sud-vest. 


Noua înfățișare a Şos. Giuleşti 


“Între anii 1864—1885, adică atît timp cît moşia Giulești-Țigănie a 
aparţinut statului, vor începe vechile răfueli, de astă dată între arendașii 
şi „confiniștii“ acestor moșii, ce nu încetau să încalce hotarele vecinilor. 

Un dosar voluminos (nr. 55426/912), aflat la fostul Minister al agri- 
culturii, industriei, comerciului şi domeniilor — biroul hotărniciilor, amin- 
teşte iar de „încălcatu moșiei Giulești“. 

Astfel, arendașul Stamatescu, care preluase de la stat această moșie 
după secularizare, se adresează, în luna mai 1867, cu o plingere, „d-lui 
ministru de finanţe“. 


La aceasta, avocatul public de Ilfov, M. Sachelariu, va răspunde 
după un an, la 19 iunie 1868. 

Nu există la dosar şi telul cum au fost rezolvate aceste plingeri, 
dar, începînd din anul 1873 şi pînă în 1875, avem o serie de rapoarte 
ale „confinistului“* Nicolae Pîrvu, care va aduce la cunoștință adminis- 
trației domeniilor statului, atît fazele de liniște și de „nebintuire a hota- 
relor“, cît și cele în care ele erau „atacate cu brazdele plugului“, de către 
locuitorii cătunei Cringaşi. 


NOI CARTIERE 


Desigur că odată cu construirea liniei ferate București-Tiîrgoviște, 
apoi a celei ce lega Capitala cu oraşul Ploieşti, atît cartierul Belvedere, 
cît şi cel vecin cu „gara drumului de fier“, denumită la început „Gara 
Tîrgoviştei“, vor fi din ce în ce mai populate. 

La capătul „Podului de pămînt“ (Calea Plevnei de azi), via lui 
C. Aristia va fi împărţită în loturi, luînd ființă, mai tîrziu cartierul 
Witting (după farmacistul Teofil Witting) 1. 1 

„Cîmpul lui Roset“, de lîngă bariera Belvedere, va fi şi el răscum- 
părat din embatic, pentru a ti parcelat, dînd naștere altui cartier nou, 
lîngă Gara de Noră, cu străzile Elizeu, Belizarie şi fabrica de pere 
Luther, astăzi „Griviţa“. Vechiul loc Belvedere al lui Dinicu Golescu, 
va fi vîndut de fiii săi, revoluționarii de la 1848 și luptătorii pentru 
Unire, Nicolae, Ştefan, Alexandru şi Radu Golescu, nepoatei lor de soră 
Zoe, fiica Anei Racoviţă, căsătorită cu secretarul consulatului englez la 
București, Effingham Grant, fratele Mariei Rosetti 2. 

O parte din terenul.vîndut statului va deveni Manufactura de tutun 
Belvedere, iar restul va sta, prin parcelare, la baza celuilalt cartier, renu- 
mitul „Grant“, cu străzile ce au purtat numele unor membrii ai aceleiaşi 
familii : Zoe, Constantin, Eduard şș. a.5. 

Urmînd același proces de „ieşire din embatic“, înlesnit prin legea 
din 11 iulie 1866, numeroşi muncitori, lucrători la calea ferată și slujbași 
la gară, vor deveni proprietari nu numai în acest nou cartier Grant, dar 
şi pe locurile de la Giulești. 

Dar la tradiționala formă de stăpinire a pămîntului prin embatic 
care stă la întemeierea celor mai multe sate şi tîrguri pe moșiile dom- 
nești, boierești și mănăstirești s-a adăugat, pentru înființarea noului 
cartier Giulești, și acţiunea de împroprietărire a foștilor luptători din 
războiul pentru independenţă din 1877—1878. Printre cei cunoscuţi erau : 
Vasile Dumitru 'Ţăranu (zis Dorobanţu), Marin Radu Oiţă, Nicolae Șerban, 
Nae one etc. Fiecare, primind cîte 10 pogoane, a luat hotărîrea de a 
le parcela fie spre a le da de zestre, ca acel Vasile Dumitru Țăranu, al 
cărui ginere Vasile Spiroiu, va da numele străzii — actuala stradă Flă- 
mînda — sau spre a le vinde, ca Marin Radu Oiţă si Nicolae Şerban, 
care au avut pînă tîrziu străzi cu numele lor (Str. Marin Oiţă — actuala 


1 Mihai Fănescu, „Arhiva Societăţii de credit funciar urban din București, 
în Revista Arhivelor, An III, Nr. 2, 1960, p. 113. 

2 Mihail Fănescu, op. cit., p. 114. 

5 Ibidem, p. 115. 

Măgura Odobeștilor, str. Nicolae Şerban, str. Maria Șerban). Mulţi dintre 
noii locuitori ai cartierului Giuleşti, profitind de faptul că în jur erau 
încă întinse locuri de pășunat, vor creşte vite, alimentind cu lapte piaţa 
apropiată a Bucureştilor, unde se duceau zilnic cu mica lor trăsurică pe 
două roate. Caii erau folosiți nu numai la muncile agricole, dar și la 
cărăușie. Așa va face şi un alt voluntar din războiul de neatîrnare, 
N. Dumitrescu, care, achiziționînd cîteva pogoane de loc, va creşte mai 
multe vaci, de unde îi va veni şi porecla „Lăptaru“. 

În „Groapa lăptarului“, proprietarul ei își va înjgheba şi „fabrica 
de cărămidă“, cu materia primă luată din aceste terenuri lutoase și nisi- 
poase, ce se întind de-a lungul întregii terase a Dîmboviţei, pînă la 
biserica în ruine al lui Ipsilanti. 


Vedere din clicopter a noului cartier Giuleşti 


În lunca aceluiași rîu, locuitorii din Giulești, pe lingă grădinărie și 
agricultură, mai făceau și culturi de mături, ca nutreţ pentru vite, dar 
şi pentru mica industrie casnică, în care toți membrii familiei împleteau 
atît de utilele obiecte de curăţire a gospodăriei, spre a le vinde în pieţele 
capitalei. 

Partea de moșie, rămasă încă liberă după împroprietărirea clăcaşi- 
lor din 1864 și a luptătorilor pentru independenţă din 1877—1878, va 
fi vîndută de către stat lui Alexandru Costescu. 

În mai 1885, tribunalul Ilfov dă autorizaţie acestuia de a face hotăr- 
nicia moșiei Giuleşti-Țigănie. Harta întocmită de inginerul hotarnic I. M. 
Romniceanu, în anul 1888 și aflată în posesia Muzeului de istorie a ora- 
şului București, ne dă imaginea completă a moşiei Giuleşti la sfîrşitul 
veacului al XIX-lea. 

Moşia Giulești-Țigănie va lua de aici înainte denumirea de Cos- 
teasca, după numele noului ei proprietar, întinzîndu-se de ambele părți 
ale liniei ferate București— Ploiești, pînă în calea Griviței și noul cartier 
mărginaş Bucureştii Noi. 

O primă parcelare va sistematiza noul cartier, trasîndu-se străzi 
drepte, în porţiunea cuprinsă între calea ferată şi şoseaua Giulești, pre- 
cum şi în stînga șoselei, pînă în lunca Dîmboviţei. 


HĂRȚI — SISTEMATIZĂRI — ARONDĂRI 


Harta Bucureștilor, întocmită în anul 1890, de Statul Major, oprin- 
du-se la limitele administrative de pe atunci ale capitalei, nu includea 
noul cartier, aflat în afara razei orașului. 

Doar „Dicţionarul geografic al României“ din anul 1900 precizează 
existența celor două sate: Giulești-Țigănie şi Giuleşti-Sîrbi, arătînd că 
primul făcea parte din comuna rurală Roşu, din plasa Snagov și era 
aşezat pe malul stîng al văii Bonga, care se varsă în Dîmboviţa. Giuleștii- 
Țigănie aveau 193 locuitori și o suprafaţă de 524 ha, dintre care Al. Cos- 
tescu poseda 383 ha, restul fiind al locuitorilor împroprietăriți. Existau 
111 capete de vite mari şi 69 vite mici. 

" Giuleşti-Siîrbi făcea parte din comuna rurală Chiajna, avînd o 
suprafaţă de 895 ha, din care 605 ha erau proprietatea Elenei Izvoreanu. 
Locuitorii — în număr de 627 — stăpîneau în schimb numai 290 ha. 
Abia în anul 1912, printr-o nouă arondare, cele două sate, împreună cu 
Fundul Cringași aparţin comunei Roșu. Planul orașului București din 
1914, oprindu-se la podul Grant, nu cuprinde teritoriul noii comune. 
În 1920, hotarul capitalei. esțe extins pînă la cimitirul calvin (actuala 
str..9 Mai). 

Totuși. dintr-un anuar tipărit în timpul ocupației germane (1918), 
la Jaques, Roth, Verlag, cunoaștem numele proprietarilor de pe șoseaua 
Giulești (circ. 9, inspecția II)1: 

Şoseaua Giuleşti (Nr. circ. Bezirk, 9 Inspect. II) 1. Propr. Mitarcă 
Andrei 1 bis. Simion Popescu ; 2. bis: Eva Tiri; 3. Pușcaru Gh. From. 
N. Păunescu ; 4. Alexe Ganea; 5. Alex. Genea: 6. Barbu Dumitrescu; 
8. Mitu Stanciu ; 9. Vilma Tiri; 15. Niţă Ecaterina; 17. Coman Gheor- 
„ghe ; 19. Florea Gheorghe ; 21. Maronate D. Florica; 23. Nicolae Ioan; 
25. Nicolae Dimitrie ; 31. Rădulescu loan. 


Eu 


Legea pentru organizarea administraţiei comunale a orașului Bucu- 
reşti, din 7 februarie 1926, va îngloba vechea comună Costeasca în raza 
oraşului, sub numele de comuna „Principele Carol“. 

În anul 1929, comuna va primi numele „Regelui Mihai“, devenind 
suburbană a Bucureştilor, prin legea din 11 septembrie, același an. 


1 Anuarul Bucureștilor din 1918, p. 163. 

După un an, în 1930, comuna îşi va schimba numele în „Marele 
Voievod Mihai“. 

Anuarul din 1936 arată că această comună avea o suprafaţă de 
1.561.000 mp. 

O nouă lege pentru organizarea Municipiului București din 4 mar- 
tie 1939, atribuie comunei „Voievodul Mihai“ următoarele sate: Crîn- 
gaşi, Giulești-Ţigănie (celălalt Sirbi, aparţinînd comunei Chiajna) Chitila- 
Triaj și Costeasca, pînă la marginea de vest a căii ferate Chitila-Gara 
de Nord, inclusiv terenul C.F.R. O parte din vechiul sat Costeasca, de 
dincolo de linia ferată, era înglobată în comuna suburbană Griviţa. 

„Drumul care ducea la Giulești“ se va numi acum șoseaua Giu- 
lești, cu porțiunea de lîngă podul Basarab, numită într-un timp şi 
str. Grand. | 

În anul 1911, după mărturiile localnicilor, șoseaua a fost pietruită 
cu contribuţia cetăţenilor și a industriașilor, pînă la fabrica de cărămidă 
„N. Dumitrescu“. 

Între anii 1934—1935, pentru deservirea Institutului de seruri și 
vaccinuri Dr. Pasteur, şoseaua va fi pietruită pînă la acest institut. 
Deși fără vreun debușeu important spre alte centre din ţară, șoseaua 
Giulești a constituit totuși un punct de atracţie atît pentru cei ce voiau 
să-și înalțe un cămin modest, cît și pentru bogătaşii cu disponibilităţi 
bănești, care urmau a fi investite în industrii. 

S-au înființat pe terenuri cumpărate de la urmașii lui Al. Costescu, 
numeroase fabrici: de textile „Oltenia“, de cărămidă Opller, fabrica 
de tîmplărie Dressler, fabrica de oţet, fabrica de tăiat tablă, fabrica 
de geamuri etc. 


Între anii 1935—1936 a fost introdus iluminatul electric atît pentru 
locuinţe, cît şi pentru străzi, dar mai ales pentru noile industrii create. 
Cartierul nu era deservit pînă în 1943 decit cu 2 linii de autobuse 
(nr. 10 și 40). În același an a fost adus și tramvaiul (11) care circula 
pe o singură linie. 

Acesta este procesul evolutiv al cartierului Giuleşti pînă în anul 
1944, an care marchează o nouă dată istorică între două epoci și un 
început de viaţă, fundamental deosebită de trecut. 

O dată cu transformările venite după Eliberare și cartierul Giuleşti 
— în care locuiau numeroși luptători de frunte ai clasei muncitoare —- 
a cunoscut o nouă fază de înflorire și de modernizare. 


Fostul drumeag de ţară, numit apoi șoseaua Giuleşti, a devenit 
astăzi un larg și impozant bulevard, trasat între două rînduri de blocuri 
măreţe, cu siluete dintre cele mai moderne. 

De la fosta barieră Basarab (Orhideelor) se înșiră de o parte și 
de alta a şoselei Giulești, precum și mai spre interior, un mare număr 
de întreprinderi, instituții social-economice, sportive și culturale, care 
au transformat cele trei cartiere faimoase altădată — Regie, Grant și 
Giulești, — în tot atitea zone generatoare de bunăstare și de viață nouă 
pentru actualii lor locuitori. 

Fabrica de țigarete — care a dat numele cartierului Regie, — cu- 
noscutul Spital de femei Giulești — sînt primele întreprinderi și insti- 

tuţii ce deschid noul bulevard — pe care, pe o distanţă de 3 km se 
înșiră nu numai la „faţă“, dar și în adincime, nu mai puţin de 8 școli: 
licee, școli profesionale şi elementare. Teatrul muncitoresc C.F.R., clubul 
şi stadionul Rapid, policlinici, zeci de blocuri de cea mai modernă factură, 
un cinematograf cu 500 locuri, un mare complex alimentar, bibliotecă 
şi cămin cultural, întreprinderi de: ascensoare mobilă, sticlă, ateliere 
de reparat vagoane și autobuze, C.E.C., Oficiu P.T.T., urmate de marele 
„Institut Pasteur“, de seruri şi vaccinuri, a cărui faimă a trecut de mult 
hotarele ţării. 

Prin dezvoltarea permanentă pe care toate aceste instituții de cul- 
tură şi știință, ca și întreprinderi productive o primesc din îndemnul 
partidului, întregul cartier Giulești are un nou puls de viaţă, ce reflectă 
marile realizări şi revoluţionarele prefaceri ale erei socialiste pe care 
o parcurgem. 

